**Antonio Lázaro Candal Bravo**, nado na Coruña o 4 de decembro de 1931, foi un ex futbolista, narrador e xornalista deportivo galego. Desenvolveu a maior parte da súa carreira profesional en Venezuela, onde se converteu nun dos narradores deportivos máis coñecidos do país.

É pai do tamén narrador deportivo Álex Candal.

Traxectoria
-----------

Naceu na rúa coruñesa do Orzán, sendo fillo do derradeiro condutor de tranvías da Coruña, Antonio Candal, e da ama de casa Jesusa Bravo. Xogou ao fútbol en varios equipos da cidade como o Alameda, no que coincidiu con Luis Suárez e Carlos Torres, o Torre SD, o Imperátor, ou o Orzán.

Comezou no xornalismo no semanario deportivo Riazor e en *La Voz de Galicia*, onde asinaba como Candy, antes de marchar en 1956 a Costa Rica xunto con José María Penabad, "Zoquiñas". Alí traballou na sección de deportes do diario *El Nacional* e fichou polo Gimnástica Española de San Xosé. Con ese equipo xogou dúas tempadas na Primeira División de Costa Rica e a continuación fichou polo Club Sport La Libertad.

En 1959 instalouse en Caracas, onde fichou polo La Salle FC da Primeira División de Venezuela, e traballou como correspondente para *La Voz de Galicia* e *Marca*, ademais de noutros diarios e radios venezolanas. Xogou tamén no Deportivo Español, retirándose en 1963, e logo foi secretario técnico do Deportivo Galicia.

En 1967 comezou a narrar os partidos dos equipos venezolanos na Copa Libertadores, tarefa que realizou durante 33 anos. En 1974 foi o narrador do Mundial de Alemaña en Venevisión, e fixo o meso coas seguintes nove Copas do Mundo, a partir da de 1986 en Radio Caracas Televisión. Durante ese tempo narrou tamén a liga española, as Copas de Europa, Eurocopas, Copas América e os Xogos Olímpicos entre outros.

Foi ademais vicepresidente durante vinte anos da Liga Nacional de Fútbol Menor, creou o Premio ao Mellor Futbolista Suramericano do Ano e fundou o Mundial de Fútbol da Emigración. Levou en tres ocasións o Deportivo da Coruña a Venezuela, e foi galardoado coa insignia de ouro do club.

Premios e galardóns
-------------------

Durante a súa longa carreira foi galardoado con numerosos premios e recoñecementos, entre eles os seguintes:

* 14 Premios Espectáculos ao Mellor Narrador Deportivo de Venezuela.
* Premio Guaicaipuro de Ouro como Mellor Narrador Deportivo (1974).
* 7 Premios Meridiano de Ouro ao Mellor Narrador Deportivo (1982 a 1988).
* Diploma de Honra e Botón de Ouro da Federación Venezolana de Fútbol (1986).
* Orde do Mérito ao Traballo, entregada polo presidente da República Jaime Lusinchi (1986).

* Premio á Hispanidade do Instituto de Cultura Hispánica (1988).
* Trofeo Venus da Prensa como Mellor Narrador Deportivo de Venezuela (1990).
* Premio Cacique de Ouro como Mellor Narrador Deportivo do Ano (1992 e 1994).
* Orde de Cabaleiros de María Pita (1995).
* Distinguido como Fillo Ilustre de Maracaibo (2007).
* Orde de Honra ao Mérito do Fútbol Suramericano pola Confederación Suramericana de Fútbol (2007).

Ademais leva o seu nome un campo de fútbol na cidade de Clarines, Anzoátegui.

Obras
-----

* *Hacia el mundial de España* (1982).
* *México 1986* (1986).
* *El fútbol es risa... y poesía* (2002).
* *Fútbol es* (2006).
* *La historia de la Vinotinto* (2014).

Notas
-----

1. 1 2 3  Miranda, Carlos (16 de maio de 2016). "Lázaro Candal, el coruñés que narró diez Mundiales de fútbol". *La Opinión A Coruña* (en castelán). Consultado o 31 de marzo de 2021.
2. 1 2 3  "Candal, el periodista gallego que cantó goles con guardaespaldas". *El Correo Gallego* (en castelán). 21 de xaneiro de 2017. Consultado o 31 de marzo de 2021.
3. ↑  "El coruñés Candal ha fichado por la Gimnástica Española de Costa Rica". *La Voz de Galicia* (en castelán). 17 de maio de 1956. p. 5.
4. ↑  "El debut de Lázaro "papaíto" Candal" (en castelán). 6 de abril de 2016. Consultado o 31 de marzo de 2021.
5. ↑  "Pedro "El Gallego" Castro un defensa central de lujo, testimonios de compañeros que compartieron en la cancha con él" (en castelán). 11 de outubro de 2020. Consultado o 24 de marzo de 2021.
6. ↑  Maceiras, Xabier (16 de abril de 2016). "O Mundialito da Emigración de 1982". Consultado o 31 de marzo de 2021.

|  |  |
| --- | --- |
| Control de autoridades | 
* Wd: Q28036720
* LinkedIn: lazaro-papaito-candal-bravo-63591699

 |